În Episcopia Maramureșului și Sătmarului se desfășoară proiectul "Grupuri de lucru pentru participanții la cursurile de prevenire a traficului de persoane", realizat în colaborare cu Federația Filantropia a Patriarhiei Române și International Orthodox Christian Charities (IOCC).
Participanții au discutat cu părintele consilier patriarhal Ciprian Ioniță, președintele Federației Filantropia a Patriarhiei Române, și cu Alexandra Mararu, coordonator proiect IOCC, și Claudia Preduț, expertă în problematica traficului de persoane.
După ce au participat, anterior, la sesiuni de formare în care au învățat inclusiv cum să identifice posibile victime ale traficului de persoane, clericii din eparhie au creat grupuri de lucru care se întâlnesc periodic și fac schimb de informații, cu scopul prevenirii fenomenului și al sprijinirii victimelor.
Datele prezentate la întruniri arată că, în anul 2023, interesul infracțional din sfera traficului de persoane a rămas preponderent către exploatarea persoanelor de gen feminin, în special a celor minore, marea majoritate în domeniul prostituției și pornografiei.
Astfel, datele statistice naționale oferă o pondere de 77% din victimele identificate ca fiind de gen feminin, proporția minorelor (40%) depășind pe cea a femeilor (37%).
Foto credit: Episcopia Maramureșului și Sătmarului
Urmărește-ne pe Telegram: t.me/basilicanews